卷之三

历节治法

芍药知母汤　治诸肢节疼痛，身体尪羸，脚肿如脱，头眩，短气，温温欲吐。

桂心　知母　防风各四两　芍药　甘草炙　麻黄去节　附子炮去皮脐，各三两

上为剉散，每服四钱，水一盏半，姜五片，煎七分，去滓，空腹服。一法，有白术、川芎、杏仁、半夏。

太阳经脚气治法

麻黄左经汤　治风寒暑湿流注足太阳经，手足挛痹，行步艰难，憎寒发热，无汗恶寒，或自汗恶风，头疼眩晕，腰重，关节痛。

麻黄去节　干葛　细辛　白术切，米泔浸　茯苓　防己　桂心不见火　羌活　防风　甘草炙，各等分

上为粗末，每服四钱，水二盏，姜三片，枣一个，煎七分，去滓，空腹服。自汗去麻黄，加桂、芍药。重着加术、橘皮，无汗减桂，加杏仁、泽泻，所加并等分。

少阳经脚气治法

半夏左经汤　治足少阳经为风寒暑湿流注，发热，腰胁痛，头疼，眩晕，呕吐宿汁，耳聋，惊悸，热闷，心烦，气上，喘满，肩息，腿痹，缓纵不随。

半夏汤去滑　干葛　细辛　白术　茯苓　桂心不见火　防风　干姜炮　黄芩　小草　甘草炙　柴胡　麦门冬去心，各三分

上剉散，每服四大钱，水一盏半，姜三片，枣一个，煎七分，去滓，空腹服。热闷加竹沥，每服半合。喘满加杏仁、桑白皮。